सो इस बार पटना जाने पर तय किया चाहे कितनी भी गरमी हो मामा गांव जरूर जाना है। तो हमारे मामा का गांव है भोजपुर जिले में। आरा से 40 किलोमीटर आगे पीरो बाजार आता है। पीरो से छह किलोमीटर पूरब गांव है कोइल के बगल में कुसुम्ही। बचपन में जब हम नानी के गांव आते थे तब पीरो से टैक्सी या बस से सहार रोड पर फतेपुर आना पड़ता था। फतेपुर से नहर पकडकर पैदल पैदल तीन किलोमीटर चलने के बाद आता था कोइल गांव। मुझे नानी गांव की आखिरी यात्रा बार बार याद आती है। सावन का महीना था। फतेपुर उतरने के बाद अंधेरा हो गया था। मेरे पास टार्च नहीं था। नहर पकड़कर अंधेरे में नानी के गांव के लिए चल पड़ा। पहला पुल आने के बाद नहर के साथ चलती सड़क लोगों ने काट डाली थी। नहर में भी तेज पानी था। इस पानी को पार करके आगे बढ़ा। थोड़ी दूर आगे और भी बड़ा कटाव था। यहां पानी गहरा मालूम होता था। मैं किनारे बैठ गया। सोचा वापस लौट जाऊं। पर रात में फतेपुर में भी रहने का कोई इंतजाम नहीं था। तभी अंधेरी रात में एक बुजुर्ग मेरे आगे आया। उसने कहा, पानी ज्यादा नहीं है। मेरे पीछे पीछे आ जाओ। मैं पार कर गया। पर ये क्या मेरे आगे के बुजुर्ग गायब थे। शायद मेरी मदद के लिए आए थे।